Hambali School 


TAYAMMUM KA BAYAAN Notes for episode 15-22 


(*—? 


TAYAMMUM KA BAYAAN (Episode 15-22) 

TAAREEF 

Tayammum ke lugwi maane(literal meaning) kisi cheez ka irada karna 
hai. Istelaah e shareeyat mein chehre aur haath par miTTi se masah 
karna tayammum kehlaata hai. 


TAYAMMUM Kl AQSAAM 


FARZ: Har aisi cheez ke liye tayammum farz hai jis ke liye wuzu ya 
gusl farz hai. For example: agar kisi shaqs ko namaz e zohr adaa karte 
waqt paani ke istemaal se aajizi hai, to us par tayammum karna farz 
hoga. Agar wo shaqs tayammum nahi karta hai to us par farz choDne 
ka wabaal aayega. 

MUSTAHAB: Mustahab ibaadat ke liye paani ke istemaal se aajizi 
hone ki soorat mein tayammum mustahab hota hai. Agar koi 
mustahab ibadat ke liye tayammum nahi karta hai aur wo mustahab 
ibaadat adaa nahi karta hai to us par koi wabaal nahi hoga. 

TAYAMMUM Kl SHARAYET 

Wuzu ke sab sharayet tayammum mein daaqil haiN siwa e paak aur 
mubaah paani hone ke. Tayammum mein is ke bajaye paak aur 
mubaah miTTi hona shart hogi. In sharayet ke elawa tayammum ke 
mazeed do sharayet haiN. 

1. Niyyat 
2.Islam 

3. Aql 

4. Tameez 

5. Paani ko rokne wali cheez ka duur hona 

6. Wuzu ko toDne waali cheezoN ka duur hona 

7. Namaz ka waqt hona 

8. Paani ke istemaal se aajizi ya zarar hona 

9. Paak aur mubaah miTTi hona 


NIYYAT 

Tayammum karne se pehle yeh puqta irada dil mein hona chahiye ke 
tayammum kis liye kiya jaa raha hai. 

• Agar jism par lagi hui najasat ko paani se dhone ka qayem 
muqaam tayammum ko bana rahe haiN to izaala e najasat ki 
niyyat karna chahiye. 

• Agar Gusl ka qayem muqaam tayammum ko banaaya jaa raha 
hai to Gusl ki niyyat honi chahiye. 

• Agar wuzu ka qayem muqaam tayammum ko bana rahe haiN to 
be-wuzu pan(Hadas) duur karne ki niyyat karna durust nahi hai, 
jab ke wuzu se be-wuzu pan(Hadas) duur karne ki niyyat karna 
durust hai. Wuzu taharat e mutlaqa(complete) hai magar 
tayammum taharat e zarooria hai. Zaroorat ke pesh e nazar 
tayammum se koi qaas ibadat karne ki ijaazat hai, is liye us 
ibadat ki niyyat hona chahiye. ChuN ke tayammum taharat e 
zarooria hai aur mutalqa (complete)nahi hai, to is kamzori ko 
niyyat ke zarye duur kiya jaata hai. 

IbadatoN ke madarij (grades): Tayammum se jis ibaadat ka irada kiya 
gaya us ke baraabar ya us se neeche wale darje ki ibaadat us 
tayammum se jayez hai, oopar wale darje ki ibaadat jayez nahi hai. 

1. Namaz: Sab se ooncha darja namaz ka hai. Namaz mein sab se 
ooNcha darja farz e ain(panj waqta namazeN) ka hai. Is ke baad 
nazr ki namaz, phir farz e kifaaya aur phir nafl ka darja hai. 

2. Agla darja nafli tawaaf ka hai. Nafli tawaaf ke tayammum se 
namaz adaa karna durust nahi hoga lekin neeche waale darje ki 
ibaadateN jayez hoNgi. 

3. Agla darja quran ko haath lagaane ka hai. 

4. Agla darja quran ki tilawat ka hai. 

5. Agla masjid mein teherne ka hai. 

PAANI KE ISTEMAAL SE AAJIZI 

Paani ke istemaal se aajizi ki do soorateN ho sakti haiN: 

1. Paani na mil sake 

2. Paani ke istemaal ya talab(dhoondne) meiN zarar ho 

Agar in meiN se koi bhi soorat pesh ho jaaye to tayammum karna 
jaayez ho jaayega. Lehaaza in donoN ko tafseel se samjhna zaroori 
hai. 

1. PAANI NA MIL SAKE: 

Is ki muqtalif soorateN kuch is tarah ho sakti hai: 

• Paani moujud hi nahi hai (jaisa ke baaz waqt safar mein ya 
qehet i.e.,drought ke waqt hota hai), ya kisi ne paani ko rok 
rakha hai aur, ya paani ki taraf jaane se kisi ne roka hai aur dusri 
taraf paani nahi hai, ya kisi ne paani lene se roka hai aur dusri 
taraf paani nahi hai. 

• Paani ka wahid zarya kuNwa(well) hai aur rassi,dol moujud nahi 
hai, ya rassi aur dol hone ke bawajood haath se mazoori hone ki 
wajah se paani kheech nahi sakta hai aur koi dusra shaqs nahi 
hai jo use paani nikaal kar de. 

• Paani ki qeemat hai aur aap ke paas qeemat adaa karne maal 
nahi hai, ya paani ki qeemat nafqe(khaane, peene) se zyaada 
hai,ya paani ki qeemat aadat se bohot zyada hai. 

Musafir kya kare?:Musafir shaqs paani ko apne saamaan aur sawaari 
mein talash kare, agar na mile to saathi se maangna laazim hai.agar 
yeh gumaan hai ke nazdeek paani mil sakta hai to wahaN jaana zaruri 
hai. Agar koi qaabil e bharosa shaqs yeh batlaaye ke fulaaN jagah 
paani milta hai aur wo jagah qareeb hai ya be-zarar wahaN jaa sakta 
hai to wahaN jaana lazim hai. Agar kisi jagah par paani milne ka shak 
ho to wahaN jaa kar itmenaan kar lena chahiye. Ba-har haal musafir 
ko aage, peeche, daayeN, baayeN paani ko talaash karna chahiye. 
BaGair talaash kiye tayammum kar lena durust nahi hai. 

Agar KuNweN meiN dol,rassi nahi hai to in cheezoN ko 
qareedna, kiraaye par laana, ya maangna lazim hai. 

Tahoor paani bataur tohfa qubool karna jayez hai aur bataur 
qarz laana lazim hai agar baad meiN qarz ki adaayegi ka imkaan ho. 

2.PAANI KE ISTEMAAL MEIN ZARAR HO 

Is ki muqtalif soorateN kuch is tarah haiN: 

• Agar sardi zyaada hai aur paani ke istemaal se beemaari paida 
ho jaati hai. Agar beemar pehle se hai aur paani ke istemaal se 
beemari ki shiddat baDh jaati hai ya sehhat ki taraf louTne der 
hoti hai ya jism meiN koi aib rehh jaata hai. 

• Paani itna hai ke us meiN sirf pakwaan, peene ho sakta hai. 

• Kisi pyaase shaqs/jaanwar ki jaan bachane ki qaatir itna paani 
qarch ho jaata hai ke wuzu/gusl ke liye paani nahi bachta hai. 

• Safar meiN moujud aurton ki jaan, izzat ki hifaazat ko ya maal 
ko paani ko dhooNdne ke liye jaane se qatra hota hai. 

Note: 1. agar kisi ko paani ke istemaal par qudrat ho aur wo shaqs is 
baat ko bhool kar tayammum kar le aur namaz adaa kar le to usko 
yaad aane ke baad namaz dohrana laazim hai. 

2. Agar Paani jis sawari par ho wo sawari juda ho jaaye, aur 
tayammum kar ke namaz adaa karne ke baad sawari mil jaaye to 
namaz dohrana ki zarurat nahi hai. 

3. Agar kisi ne namaz tayammum kar ke is liye adaa kar lee ke yeh 
maloom tha ke qareeb meiN paani nahiN hai ya paani dhoonda tha 
magar nahi mila tha aur phir namaz adaa karne ke baad paani ke 
qareeb meiN hone ka ilm ho to namaz dohraana zaruri nahi hai. 

PAANI PHEKNA,BECHNA WAGAIRA 

Namaz ke waqt paani phekna, bechna, tohfa dena, wuzu ke mawafiq 
na rakhna (jab ke mazeed paani moujud na ho) haraam hai. 

Agar kisi ka paani par se guzar ho aur us ko yeh maloom ho ke aage 
paani milne waala nahi hai to wuzu na karna haraam hai, lekin baad 
meiN paani na milne par tayammum karna jayez hoga. 

DUQOOL E WAQT 

Tayammum kar ke jis namaz ke adaa karne ka iraada ho tayammum 
karte waqt wo namaz ka waqt bhi shuru ho gaya ho, agar namaz ka 
waqt shuru hone se pehle tayammum kiya jaayega to tayammum 
durust nahiN hoga. 

Waqt se pehle tayammum karna in namazoN ke liye durust 
nahi hota hai: paanchoN farz namazeN, nazr e muayyan (apne par 
yeh lazim kar lena ke mera fulaaN kaam ban jaayega to main 
do/chaar rakat namaz ek qaas waqt adaa karul\lga),farz namaz ke 
baad ki sunnat namazeN, Eidain ki namaz, suraj/chand gehen ki 
namaz, namaz e istesqaa. 

Jin auqaat meiN namaz adaa karne ki shareeyat mein ijaazat 
nahi hai(Tuloo e aftaab yaani sunrise ke waqt,zawaal e aaftaab yaani 
wo waqt jab suraj bilkul sar par aa jaaye, guroob e aaftaab yaani 
sunset ke waqt) un meiN kisi bhi namaz ke liye tayammum karna 
jaayez nahi hoga kyu ke in auqaat meiN namaz hi adaa karne ki 
ijaazat nahiN hai. 

MUQTALIF NAMAZON KE AUQAAT: ChuuN ke tayammum ke liye 
duqool e waqt shart hai is liye namaz ke auqaat jaanna bhi zaruri hai. 
Farz namazoN ke auqaat ka bayaan namaz ke chapter meiN aayega. 

• Qaza: Jab bhi namaz ka chuuT jaana yaad aa jaaye to us ki qaza 
ka waqt shuru ho jaata hai. 

• Kusuf/qusuf ki namaz: Jab gehen shuru ho jaaye tab in ki 
namaz ka waqt shuru ho jaata hai. 

• Namaz e istesqaa: jab log jama ho jaayeN to namaz e istesqaa 
ka waqt shuru ho jaayega. 

• Tawaaf ka dugaana: Is dugaane ka adaa karna har waqt durust 
hai 

• Nazr e muayyan: Jis waqt ki niyyat ki thi wahi us ka waqt hai. 

MUSAFIR KON HAI? 

Shareeyat meiN musaafir ki qaas tareef batlaayi gayi hai, jo shaqs is 
ki tareef meiN aayega to us ko bohot see suhulateN shareeyat ne dee 
haiN. Jab koi shaqs kisi aise muqaam par jaane ka iraada rakhte hue 
apni basti ke gharoN se aage nikal jaata hai jahaN us ka 4 din ya us se 
kam teherne ka iraada ho aur wo muqaam 48miles ya is se zyaada 
duur ho to wo musafir kehlaata hai. Aur yeh safar jaayez hona bhi 
zaruri hai, makrooh ya haraam nahiN hona chahiye. JahaN wo jaa 
raha wo muqaam us ka ya uski ahlia(wife) ka watan na ho. Musafir ki 
tafseel namaz ke chapter meiN aayegijnshallah. 

TANG WAQT MEIN KYA KARNA CHAHIYE? 

Sirf namaz ke chale jaane ke qauf se tayammum karna durust nahiN 
hai balke paani ko talaash karna chahiye. Agar musafir ko paani us 
waqt milta hai ke jab namaz ka waqt itna tang hai ke agar wo wuzu 
karta hai to namaz ka waqt chala jaata hai ya usko wuzu ka mauqa 
namaz ka waqt jaane ke baad milega to us ko tayammum ki ijaazat 
hogi. Agar musafir ko paani ka qareeb hona maaloom ho aur wahaN 
jaane meiN jitna waqt lagta hai utne waqt meiN namaz ka mutlaq 
waqt ya waqt e muqtar (mutlaq waqt aur muqtar waqt ki tafseel 
namaz ke chapter meiN aayegi, inshallah) chala jaata hai ya wahaN 
jaane meiN koi zarar hota hai to tayammum kar lena chahiye. 

TAYAMMUM Kl MITTI 

Tayammum ki mitti paak aur mubaah honi chahiye, usko istemaal 
karne se Gubaar haath ko lagna chahiye aur wo miTTi jali hui(burnt) 
nahiN honi chahiye. 

PAAK KARNE WAALI MITTI 

miTTi paak karne waali honi chahiye aur istemaal shuda nahiN honi 
chahiye. Istemal shuda miTTi se muraad miTTi ke wo zarre haiN jo 
tayammum karne wale ke haath ko lag kar gir jaate haiN. Ek muqaam 
se kayee afraad tayammum kar sakte haiN aur wo muqaam istemaal 
shuda nahi hoga. Us muqaam ki misaal ek bade bartan meiN 
moujood tahoor paani ki tarah hai jis se bohot afraad thoDa thoDa 
paani le kar apni zaruriyaat poori karte haiN. 

MUBAAH MITTI 

Mitti ko na-jaayez tareeqe se haasil na kiya gaya ho. 

GUBAAR HAATH KO LAGNA CHAHIYE 

Mitti ko istemaal karne se gubaar haath ko lagna chahiye. Jis miTTi se 
gubaar haath ko na lage us se tayammum jayez nahi hai. Agar kisi 
cheez (chaTTaan, deewaar, kapDa, farsh, boriya, pathr, daraqt, 
janwar, etc) par gubaar ho to us se tayammum karna jaayez hai. 
Hatta ke agar koi shaqs hawa ke ruq ki taraf teher jaata hai aur us ke 
chehre aur haath ko gubaar lag jaata hai to is se bhi tayammum jayez 
hoga. Gubaar waali miTTi meiN agar choona, aaTa,etc mil jaayeN to 
uski misaal aise tahoor paani ki hogi jis meiN tahir paani mil jaaye, 
(agar tahoor paani miqdaar meiN zyaada hoga to wo paani paak 
karne wala hoga) yaani agar miTTi ki miqdar zyaada hogi to us se 
tayammum karna jaayez hoga aur agar choona ya aaTa ki miqdaar 
zyaada hogi to us se tayammum jaayez nahi hoga. Agar miTTi meiN 
kankar, pathar mil jaaye to us se bhi tayammum jayez hoga. 

Note: Agar koi theekri ya pathar ko pees le to us se tayammum jayez 
nahi hai kyu ke wo miTTi nahi hai. 

PAKWAAN AUR PEENE SE HAT KAR THODA PAANI BACH JAAYE 

Agar pakwaan aur peene se haT kar itna paani bach jaaye ke jis se 
wuzu poore farayez aur sunnaton ke saath adaa na ho sake to sirf 
wuzu meiN jin aaza(organs) ka dhona farz hai un aaza(organs) ko ek 
baar dho lena chahiye. Agar paani itna bhi na ho ke sab farz aaza dho 
sakeN to jitney aaza ek baar dho sakte hoN, dho leN aur baaqi aaza 
ke dhone ka tayammum ko qayem muqaam banayeN. Isi tarah agar 
miTTi thoDi hai aur poora tayammum us se na ho sake to jitna ho 
sake tayammum kar ke ibaadat kar leN aur paani milne ke baad meiN 
ibaadat ko dohrana zaruri nahiN hai, magar baaz fuqaha ne kaha ke 
dohrana zaruri hai. 

AGAR FARZ AAZA PAR ZAKHM HO 

Wuzu meiN jin aaza ka dhona farz hai agar un par zaqm ho aur unko 
paani se dhona mumkin na ho to sehat mand aaza ko dho leN aur 
zaqmi aaza ko dhone ke bajaye un par masah kar leN. Agar masah 
bhi na kar sakeN to wuzu meiN sehat mand aaza ko dho leN aur 
zaqmi aaza ke dhone ka qayem muqaam tayammum ko banaa leN. 

KAM PAANI HONE Kl SOORAT MEIN HADAS, JISM AUR KAPdE PAR 
NAJASAT KO DUUR KARNA 

> Agar kisi ko hadas ho(hadas=be-wuzu hona ya Gusl wajib hone 
ki haalat) aur jism, kapDoN par najasat lagi ho aur paani teenoN 
ke liye na-kaafi ho to pehle kapDe ko dho leN aur agar paani 
bach jaaye to jism par lagi hui najasat duur kar leN. Lekin sab se 
pehle kapDe ko dhone ki tarjeeh deN kyu ke kapDe ke dhone ka 
tayammum ko qayem muqaam nahi banaya jaa sakta hai, jab 
ke jism par lagi hui najasat, wuzu aur gusl ka qayem muqaam 
tayammum ko banaaya jaa sakta hai. 

> Agar kisi ko hadas ho aur jism par najasat lagi ho, jab ke paani 
in donoN ke liye na-kaafi ho to pehle jism par lagi hui najasat ko 
duur kar lena chahiye aur hadas ke liye tayammum kar lena 
chahiye. 

> Agar koi be-wuzu ho aur najasat wuzu ke aaza par lagi hui ho 
jab ke paani donoN ke alag alag istemaal ke liye na-kaafi ho to 

pehle najasat ko duur kar ke phir wuzu karne ke bajaaye sirf 
wuzu is tarah kar leN ke wuzu karne ke dauran najasat bhi duur 
ho jaaye. 

> Agar paani ke istemaal se aajizi ho aur najasat jism par lagi hui 
ho to tayammum karne se pehle jitna ho sake najasat ki 
miqdaar jism se kam karne ki koshish kareN. Agar najasat 
sookhi hui hai to ragaD kar, jhaTak kar duur kareN aur agar tar 
najasat hai to noch kar duur kareN. Najasat ko kam karne ki 
koshish karne se pehle tayammum karna jayez nahi hai. 

DAURAN E IBAADAT PAANI MIL JAAYE: Agar koi shaqs paani na 
milne ki wajah se tayammum kar ke namaz adaa kar raha ho aur 
dauran e namaz us ko paani mil jaane ka ilm ho jaaye to us namaz ko 
dohrana zaruri hai. Agar kisi namaz adaa karne ke baad paani milne 
ki ittela milti hai to namaz dohrana zaruri nahi hai. Magar jo shaqs 
namaz e juma adaa kar raha ho aur dauraan e namaz paani milne ka 
ilm ho to usko namaz dohraane ki zarurat nahi hai, isliye ke namaz e 
juma ki qaza nahi hai. 

Agar paani na milne ki soorat meiN mayyit ko Gusl dene ka 
qayem muqaam tayammum ko banaaya gaya aur namaz e janaaza 
bhi adaa kar lee aur baad meiN paani mil gaya to mayyit ko paani se 
gusl de kar namaz e janaaza dohraana zaroori hoga. 

TAYAMMUM KE FARAYEZ 

1. CHEHRE PAR MASAH KARNA: Chehre ki had lambaayi meiN 
peshaani par aadatan baal ugne ki jagah se lekar thooDi(chin) 
ke neeche tak hai, aur chauDaai meiN ek kaan ki lau se duusre 
kaan ki lau tak hai. Naak ke andar gubaar pohoNchaana 
makruuh hai. Chehre ke baal ke neeche ki jild tak gubaar 
pohoNchaana zaruri nahi hai. 

2. DONON HAATH PAR PANJON TAK MASAH KARNA 

3. TARTEEB(SEQUENCE): Jo tayammum wuzu ka qayem muqaam 
hoga sirf us meiN tarteeb aur mawalaat farz hote haiN. 

4. MAWALAAT (NON-STOP DHONA): Jis tarah wuzu meiN ek hisse 
ke sukhne se pehle dusra hissa dhona zaruri hai usi tarah 
tayammum meiN bhi bila waqfa tayammum karna zaruri hai. 

TAYAMMUM KA WAJIB 

Bismillah kehna 

TAYAMMUM KA TAREEQA 

Pehle niyyat kariye ke tayammum kis liye kar rahe 
haiN(wuzu/gusl/jism par lagi hui najasat ke dhone ka qayem 
muqaam banaane ke liye) , phir bismillah kahiye aur ek martaba 
donoN panje miTTi par maariye, miTTi par haath maarte waqt 
unglioN ko kushaada rakhiye taa ke Gubaar unglioN ke beech meiN 
bhi chala jaaye. Phir chehre par masah kariye aur phir donoN panjoN 
par masah kariye aur ek haath ki unglioN ke beech mein dusre haath 
ki unglioN ke zarye gubaar pohoNchaaiye. 

TARTEEB AUR MAWALAAT 

> Agar wuzu ke aaza meiN se koi azu zaqmi ho, for example haath 
zaqmi ho to wuzu shuru kar ke pehle muu dho lena chahiye 
phir haath ko dhone ka tayammum ko qayem muqaam banana 
chahiye. Aur is wuzu aur tayammum meiN tarteeb(sequence) 
aur mawalaat(non-stop) hona zaruri hai. 

> Agar chehre par zaqm ho to pehle tayammum kar lijiye phir 
haath ke dhone se wuzu jaari rakhiye. Aur is tarah wuzu aur 
tayammum meiN tarteeb(sequence) aur mawalaat(non-stop) 
hona zaruri hai. 

> Agar paaoN par zaqm ho to wuzu karte hue sar aur kaan ke 
masah ke baad paaon ke dhone ka qayem muqaam tayammum 
ko banaana chahiye. 

> Agar chehre par baaz hisse zaqmi aur baaz hisse sehat mand 
hoN to pehle sehat mand hisse dhone ke baad zaqmi hissoN ke 
dhone ka tayammum ko qayem muqaam bana sakte haiN ya is 
tarteeb ko ulTa bhi kar sakte haiN. 

> Agar chehre, haath, sar aur paaoN par choTe chote zaqm hoN 
to wuzu meiN pehle chehre ke sehat mand hissoN ko dho lena 
chahiye aur phir zaqmi hissoN ke dhone ka tayammum ko 
qayem muqaam banana chahiye. Phir haath ke sehhat mand 
hissoN ko dho lena chahiye aur phir zaqmi hissoN ke dhone ka 
tayammum ko qayem muqaam banana chahiye, phir sar ke 
sehhat mand hissoN ka wuzu jaari rakhte hue masah karna 
chahiye aur phir zaqmi hissoN ke masah ka tayammum ko 
qayem muqaam banana chahiye. Isi tarah paaon par bhi kareN. 
Yeh jumla chaar tayammum hoN ge. 

Note: Tarteeb aur mawalaat Gusl ke qayem muqaam tayammum 
meiN farz nahi hoN ge. For example, Agar Gusl karne waale ke jism 
ke kisi hisse par zaqm ho to pehle Gusl kar ke zaqmi hisse ke dhone 
ka tayammum ko qayem muqaam bana sakte haiN ya phir 
tayammum kar ke Gusl kar sakte haiN. Tarteeb jaisa chaahe laa sakta 
hai. 

TAYAMMUM KIN CHEEZON SE TOOT'TA HAI 


1. TAYAMMUM JIS KA QAYEM MUQAAM THA US KO TODNE 
WAALI CHEEZ KA PAAYA JAANA: For example, tayammum ko 
wuzu ka qayem muqaam banaya gaya tha, to jin cheezoN se 
wuzu TootT jaata hai un cheezoN se yeh tayammum(jo wuzu ka 
qayem muqaam bana tha) TooT jaaeya. 

Agar Gusl ka qayem muqaam tayammum ko banaya tha 
to jin cheezoN se Gusl wajib hota hai un se yeh tayammum bhi 
toot jaayega. Magar haiz o nifaas ke gusl ka qayem muqaam jo 
tayammum banega wo dusre mujibaat e gusl se nahi TooTega. 
For example, ek aurat ne haiz aana band hone ke baad Gusl ka 
qayem muqam banaate hue tayammum kiya aur phir apne 
shohar se ham-bistari ki, is hum-bistari ke amal se wo 
tayammum nahi TooTega jo haiz se paaki ka sabab bana tha. 

Agar kisi ne wuzu aur gusl donoN ke liye tayammum kiya 
tha to wuzu ko toDne waali cheezoN se sirf wuzu ka qayem 
muqaamm tayammum TooTega aur Gusl ke qayem muqaam 
tayammum par koi asar nahi paDega.Isi tarah, Gusl ko wajib 
karne wali cheezoN se sirf Gusl ka qayem muqaam tayammum 
Tootega. 

2. PAANI KE ISTEMAL PAR QUDRAT AA JAANA: Agar kisi ne paani 
na milne ya beemari ke sabab wuzu ka qayem muqaam 
tayammum ko banaaya tha, phir paani mil jaaye ya beemaari 
chali jaaye to yeh tayammum apne aap TooT jaayega. Isi tarah 
Gusl aur najis azu ke dhone ka qayem muqaam tayammum 
paani ke istemaal par qudrat aa jaane se TooT jaayeN ge. 


3. WAQT KA QATM HONA: Jis ibaadat ke liye tayammum kiya tha 
us ka waqt qatm hone par tayammum toot jaayega. For 
example, agar zohr ki namaz ada karne ki niyyat se wuzu ka 
qayem muqaam tayammum ko banaaya tha to zohr ka waqt 
qatm hote hi yeh tayammum TooT jaayega. Aur agar quran ko 

haath lagaane ya tilawat ki niyyat se wuzu ka qayem muqam 
tayammum ko banaaya to jab quran ko haath lagaane ya 
tilawat ki zarurat ka waqt qatm ho jaayega tayammum bhi TooT 
jaayega. Agar do namazeN jama kar ke adaa kar raheN ho 
maslan zohr aur asr milaa ke adaa kar rahe hoN to zohr ke waqt 
kiya hua tayammum asr ki namaz ke qatm hone parTooTega. 

